Kersvader het goeie én slegte nuus vir motoristeArgieffoto ter illustrasie (Foto: Unsplash) Motoriste kan volgende maand stygings én dalings in die brandstofprys te wagte wees. Die Automobiel-Assosiasie (AA) sê die jongste data dui op ’n styging van tussen 97c/liter en R1,09/liter in die petrolprys in Desember, maar ’n daling van tot 34c/liter in die prys van diesel. Die prys van paraffien sal na verwagting met sowat 30c/liter styg. Die prys van een liter 95-oktaan-petrol sal in Desember na verwagting tot net onder R24/liter klim – ver onder die hoogtepunt van R26,74/liter in Julie vanjaar, maar steeds hoër vergeleke met September, Oktober en November. Die AA sê die afname in die dieselprys is welkome verligting. Die verhoging in die prys van paraffien is egter ’n bekommernis aangesien die armes veral daardeur geraak sal word. Die AA vermoed die gemiddelde opwaartse beweging in internasionale produkpryse is die hoofdrywer agter die styging in petrolpryse, terwyl die effense afwaartse neiging in internasionale dieselprodukpryse die omgekeerde uitwerking het. Die rand presteer intussen sterker teenoor die Amerikaanse dollar in daaglikse verhandeling – veral sedert die tweede week van November – wat ’n positiewe uitwerking op brandstofpryse het. “Stygings in die petrolprys is byna ’n gegewe, terwyl dalings in diesel ook amper ’n sekerheid is. Aangesien baie mense in Desember sal reis, raai ons motoriste aan om noukeurig hul begrotings te beplan om te verseker dat hulle die nodige geld het om hul uitgawes te dek.” Motoriste word ook aangeraai om te verseker dat hul voertuie in ’n goeie toestand is wanneer hulle die land se paaie volgende maand aandurf. “’n Voertuig wat in ’n goeie toestand is, sal die optimale hoeveelheid brandstof verbruik en op die lange duur meer ekonomies wees as ’n voertuig wat nie versien of onderhou word nie. “Buitebande wat in ’n swak toestand is, is nie net ’n groot veiligheidsrisiko nie, maar kan ook bydra tot ’n hoër brandstofverbruik indien die wielsporing nie reg is nie, of die banddruk te laag of te hoog is. Dit geld vir alle voertuie, waaronder sleepwaens en woonwaens wat gesleep word.”